PATVIRTINTA

Gelgaudiškio „Šaltinio“ specialiojo

ugdymo centro direktoriaus

2020 m. rugpjūčio 31 d. įsakymu Nr. V-12

**2020-2021 M. M. UGDYMO PROCESO ORGANIZAVIMO KORONAVIRUSO EPIDEMIJOS METU TVARKOS APRAŠAS**

**1. BENDRIEJI REIKALAVIMAI**

Ugdymo procesas Gelgaudiškio „Šaltinio“ specialiojo ugdymo centre (toliau – Centras) organizuojamas, atsižvelgiant į epidemiologinę situaciją ir Sveikatos apsaugos ministerijos patvirtintus reikalavimus. Vadovaujantis bendraisiais ugdymo planais ir kitais teisės aktais, parengiami 2020–2021 mokslo metų Centro ugdymo planai.

Centre yra maksimaliai laikomasi numatytų saugos priemonių, ribojami bendruomenės kontaktai, laikomasi saugaus atstumo. Centro darbuotojams kiekvieną dieną atvykus į darbą matuojama temperatūra ir užregistruojama registracijos žurnale.

Darbuotojai privalo:

• atvykę į Centrą dezinfekuoti rankas darbo vietoje;

• Centre dėvėti nosį ir burną dengiančias apsaugos priemones;

• laikytis ne mažiau kaip 1 metro atstumo nuo mokinio ir kolegų;

• pasireiškus viršutinių kvėpavimo takų ligų, ūmių žarnyno infekcijų ir kt. susirgimų požymiams (karščiavimas (37,3°C ir daugiau), sloga, kosulys, čiaudulys, pasunkėjęs kvėpavimas, viduriavimas, vėmimas ir pan.), nedelsiant nusišalinti nuo darbo, informuoti savo tiesioginį vadovą.

Į Centrą yra priimami tik sveiki mokiniai, kuriems nepasireiškė viršutinių kvėpavimo takų infekcijų, ūmių žarnyno infekcijų ir kitų užkrečiamųjų ligų požymių. Jeigu su mokiniu kartu gyvenantys šeimos nariai turi ūmių viršutinių kvėpavimo takų infekcijų, ūmių žarnyno infekcijų ir kitų užkrečiamųjų ligų požymių (pvz., karščiavimas, sloga, kosulys, pasunkėjęs kvėpavimas, viduriavimas, vėmimas ir pan.), prašoma tėvų/globėjų vaiko į Centrą neleisti. Atvykę į Centrą pašaliniai asmenys, tėvai, globėjai privalo dėvėti veidą dengiančias kaukes. Vaikus pedagogams perduoti ir pasiimti po pamokų bendrabučio hole arba prie klasės, jeigu įėjimas į klasę yra iš lauko.

**2. MOKYMOSI VIETA**

Ugdymas Centre vyksta trijuose pastatuose, su įėjimais iš lauko. Pradinio ugdymo ir lavinamųjų klasių mokiniai mokosi jiems priskirtose klasėse. Esant palankiam orui rekomenduojama pamokas organizuoti lauke. Mokiniai suskirstyti taip, kad gretutinėse patalpose mokytųsi panašaus amžiaus vaikai, kad kiek įmanoma daugiau išvengti skirtingo amžiaus mokinių kontaktų. 5-10, SĮU klasių mokiniams rekomenduojama pagal galimybę ir sveikatos būklę dėvėti veido kaukes arba laikytis saugaus atstumo.

5-10 ir SĮU klasių mokiniams pamokos vyksta dalykų kabinetuose laikantis asmens higienos ir dezinfekavimo taisyklių**. Atėjus į pamoką, 5-10 klasių mokiniai nusiplauna rankas su muilu,** SĮU klasių mokiniai prieš pamoką rankas plauna arba dezinfekuoja skysčiu. Po kiekvienos pamokos mokytojas vėdina klasės patalpas ir dezinfekuoja mokinių liečiamus klasės paviršius. Pradinio ugdymo ir lavinamosios klasės vėdinamos pertraukų metu, o dezinfekuojamos po pamokų. Patalpos valomos atsižvelgiant į Lietuvos Respublikos sveikatos apsaugos ministerijos parengtas rekomendacijas patalpų valymui COVID-19 pandemijos metu.

**3. MOKINIŲ IR DARBUOTOJŲ JUDĖJIMAS CENTRE**

Mokinių srautų judėjimas yra nukreiptas taip, kad būtų išvengta sankirtų su kitais srautais. Centre yra aštuoni įėjimai į klases ir kabinetus, šeši įėjimai iš lauko ir jais naudojasi tik tos klasės mokiniai. Pamokų ir pertraukų metu mokinius prižiūri mokytojai ir mokytojų/auklėtojų padėjėjai. Mažinant kontaktų galimybę, pradinių ir lavinamųjų klasių mokiniai juda lydimi mokytojų, auklėtojų, mokytojo padėjėjo ir auklėtojo padėjėjo. Kontaktiniu būdu Centre ir atvirose erdvėse organizuojamos veiklos vykdomos laikantis visų saugumą užtikrinančių reikalavimų (atstumo,

2

higienos ir kt.). Mokytojai ir auklėtojai organizuodami veiklas mokiniams stengiasi išlaikyti saugius atstumus nuo kitų klasių ir grupių mokinių.

Atvykusius iš namų mokykliniais autobusais pradinių ir lavinamųjų klasių mokinius pasitinka tų klasių mokytojų/auklėtojų padėjėjai ir palydi į jų klases. Vyresniųjų klasių mokiniams draudžiama be tikslo lankytis klasėse ir kabinetuose, kuriuose tuo metu neturi pamokos.

**4. MOKINIŲ APGYVENDINIMAS CENTRO BENDRABUTYJE**

Pradinių ir lavinamųjų klasių mokiniai gyvena Centro bendrabučio trečiame aukšte ir vaikšto per pirmos laiptinės įėjimą. Aukšte yra trys dviejų vietų kambariai, du trijų vietų kambariai, du keturių vietų kambariai. Berniukai ir mergaitės naudojasi atskirais higienos kambariais – tualetais. 5-10 ir SĮU klasių mokiniai gyvena antrame aukšte ir vaikšto per antros laiptinės įėjimą. Aukšte yra septyni dviviečiai, vienas vienvietis, du keturviečiai kambariai. Berniukai ir mergaitės naudojasi atskirais higienos kambariais – tualetais. Bendrabutyje gyvenančių mokinių pastoviai sekama sveikatos būklė. Mokiniams draudžiama lankytis kambariuose, kuriuose jie negyvena. Po nakties miegamieji kambariai vėdinami ir valomi, atsižvelgiant į Lietuvos Respublikos sveikatos apsaugos ministerijos parengtas rekomendacijas patalpų valymui COVID-19 pandemijos metu.

**5. MOKINIŲ MAITINIMAS**

Maitinimas organizuojamas klasėms: pradinės, lavinamosios klasės ir 5-10, SĮU klasės. Centro valgykloje – skirtos atskiros erdvės skirtingų klasių mokiniams maitinti. Skirtingų amžiaus grupių vaikai maitinami skirtingu laiku. Centro valgykloje yra sudarytos saugios sąlygos pasinaudoti stalo įrankiais. Priešpiečiai valgomi klasėse laikantis visų higienos reikalavimų. Priešpiečius į klases pristato mokytojo/auklėtojo padėjėjai ir socialinis pedagogas. Pusryčius ir vakarienę antro ir trečio aukšto mokiniai valgo jiems skirtu laiku. Pavalgius trečio aukšto mokiniams, auklėtojo padėjėja dezinfekuoja stalus ir išvėdina valgyklą. Centro valgykloje yra užtikrintos tinkamos sąlygos darbuotojų ir mokinių higienai: praustuvėse tiekiamas šiltas ir šaltas vanduo, prie praustuvių patiekiama skysto muilo, vienkartinės priemonės rankoms nusišluostyti.

**6. MOKINIŲ PAVĖŽĖJIMAS**

Kiekvieno mokyklinio autobuso mokinius lydintis auklėtojo padėjėjas atėjusiam važiuoti mokiniui nekontaktiniu termometru patikrina temperatūrą, įsitikina, kad jis neturi slogavimo, kosulio ir kitų ligos požymių. Karščiuojantis, sloguojantis, kosintis ar kitais negalavimais besiskundžiantis mokinys į mokyklinį autobusą nepriimamas ir paliekamas gydytis namuose. Mokiniai, važiuojantys į Centrą ar iš Centro mokykliniu autobusu, turi dėvėti kaukes, išskyrus mokinius, kuriems dėl kaukės dėvėjimo gali pablogėti sveikata, arba kurie serga lėtinėmis ligomis, dėl kurių kaukės dėvėti neįmanoma. Mokyklinio autobuso rankenos, kėdžių atlošai ir kiti dažniausiai liečiami paviršiai yra dezinfekuojami kas kartą prieš įlaipinant kitai vežamų mokinių grupei.

**7. KORONAVIRUSO ATVEJIS CENTRE**

Jeigu Centro vadovas iš mokytojo, kito darbuotojo, mokinio, jo tėvų gaus informaciją apie jam nustatytą COVID-19 ligą (koronaviruso infekciją), apie tai nedelsdamas privalės informuoti Nacionalinį visuomenės sveikatos centrą prie Sveikatos apsaugos ministerijos. Vadovas privalės bendradarbiauti su centru, kad būtų nustatyti sąlytį turėję asmenys ir jiems taikoma 14 dienų izoliacija. Mokiniui sunegalavus, kol atvyks tėvai, vaikas izoliuojamas tam skirtame kabinete, vengiant kontakto su aplinkiniais asmenimis.

Jei Centro darbuotojui ar mokiniui yra nustatoma COVID-19 liga, mokiniams ugdymas toliau tęsiamas nuotoliniu būdu: ne mažiau kaip 50 procentų ugdymo procesui numatyto laiko skiriama sinchroniniam ugdymui, kai visi mokiniai ir mokytojas dalyvauja kurse per atstumą, tačiau tuo pat metu, ir ne daugiau kaip 50 procentų – asinchroniniam ugdymui, kai mokinys ir mokytojas dirba skirtingu laiku, bendraudami el. paštu bei kitomis panašiomis priemonėmis. Bendruosiuose ugdymo planuose taip pat numatyta, kad nepertraukiamo sinchroninio ugdymo trukmė negali viršyti 2 valandų.

Centro administracija pasilieka teisę, esant poreikiui, keisti tvarkos aprašą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_